Triangle of Sadness

***Triangle of Sadness *** er en flernasjonal satirisk filmkomedie fra 2022 skrevet og regissert av svenske Ruben Östlund. Filmen består av tre deler som foregår henholdsvis i moteverdenen, på en luksusyacht og på en øde øy. Charlbi Dean spiller en av hovedrollene, og filmen var den siste hun medvirket i før hun døde.

Filmen hadde premiere under filmfestivalen i Cannes i mai 2022 hvor den vant Gullpalmen. Den vant seks priser utdelingen av den svenske Guldbagge-prisen 2023, ble nominert til tre priser under den 95. Oscar-utdelingen og til Amandaprisen 2023 i klassen beste utenlandske kinofilm.

## Handling
Carl, en modell, er kjæreste med Yaya, en annen modell og influenser. Hun forventer at han skal betale for måltider og andre utgifter, selv om hun tjener mer enn ham. De krangler ofte på grunn av penger og kjønnsroller. Yaya innrømmer at hun er kjæreste med Carl bare fordi dette ser bedre ut på sosiale medier, men at hun egentlig ikke er forelsket i ham. Carl og Yaya blir invitert på et luksuscruise om bord på en superyacht i bytte mot å promotere dette på sosiale medier. Blant de velstående gjestene er den russiske oligarken Dimitry og hans kone Vera. Det eldre ekteparet Clementine og Winston, som har tjent sin formue på å produsere granater og andre våpen, er også blant gjestene. En av gjestene er Therese, en tysk kvinne som sitter i rullestol etter et hjerneslag og som bare er i stand til å snakke en enkelt setning på tysk, «in den Wolken» (i skyene); dette uttrykket gjentas en rekke ganger gjennom filmen og kan sees som symboltungt i lys av handlingen. Jarmo, en ensom teknologimillionær som flørter med Yaya. Gjestene koser seg på yachten, og de får alle deres behov og innfall tatt hånd om av mannskapet og deres leder Paula. Hun krever at mannskapet skal adlyde alle gjestenes absurde forespørsler.

I mellomtiden tilbringer skipets kaptein, Thomas Smith, det meste av tiden beruset i lugaren sin. Under en storm får flere gjester veldig sjøsyke, kaster opp eller får diaré – muligens på grunn av maten – og det bryter ut panikk. Flere gjester blir skadet når stormen forårsaker skader på skipet, kloakkanlegget flommer over, og elektrisiteten forsvinner. Neste morgen blir de angrepet av sjørøvere, som dreper Clementine og Winston med en granat og senker yachten. En liten gruppe overlevende bestående av Carl, Yaya, Dimitry, Therese, Paula, Jarmo, skipsmekaniker Nelson (som Dimitry anklager for å være en sjørøver) og rengjøringskvinnen Abigail – omtalt av Paula som toalettansvarlig – klarer å komme seg til en øy.

Til å begynne med fortsetter Paula å beordre Abigail til å betjene de gjenværende cruisegjestene. Det blir snart klart at Abigail er den flinkeste av dem til å overleve. Hun kan blant annet få tak i fisk og lage bål. Hun tar derfor over kommandoen ved å holde tilbake mat. Hun får sin egen private seng på en livbåt, og hun tvinger Carl inn i et seksuelt forhold ved å gi ham mat i bytte mot seksuelle tjenester. Jarmo dreper et esel for å skaffe mat, ved å drepe eselet med en stein. De oppdager etter hvert at de faktisk har strandet i nærheten av et hotell.

## Skuespillere
* Harris Dickinson: Carl
* Charlbi Dean: Yaya
* Dolly de Leon: Abigail
* Zlatko Burić: Dimitry
* Iris Berben: Therese
* Vicki Berlin: Paula
* Henrik Dorsin: Jarmo
* Jean-Christophe Folly: Nelson
* Amanda Walker: Clementine
* Oliver Ford Davie: Winston
* Sunnyi Melles: Vera
* Woody Harrelson: Tomas Smith, kapteinen

## Referanser


## Eksterne lenker
*